Κατάφυτο Δράμας

Το Κατάφυτο είναι ορεινό χωριό της Ανατολικής Μακεδονίας στην Περιφερειακή Ενότητα Δράμας.

 Γεωγραφικά - ιστορικά στοιχεία 

Το Κατάφυτο βρίσκεται στο πιο βορινό τμήμα του πρώην Νομού Δράμας και σε μικρή απόσταση από τα σύνορα με τον Νομό Σερρών, σε απόσταση 58 χιλιομέτρων και προς τη δυτική πλευρά πάνω στα Ελληνοβουλγαρικά σύνορα. Το χωριό με τα λιγοστά σπίτια είναι κτισμένο στις πλαγιές του Ορβήλου, σε υψόμετρο 760 μέτρων.  Το Κατάφυτο διαθέτει Κοινοτικό Κατάστημα, εκκλησία αφιερωμένη στη μνήμη της Παναγίας και Δημοτικό Σχολείο, στο οποίο σήμερα δεν υπάρχουν μαθητές. Το κοντινότερο Γυμνάσιο είναι αυτό του Περιθωρίου, ενώ υπάρχει και το Λύκειο Νευροκοπίου.

Οι κάτοικοι του Καταφύτου  είναι κυρίως πρόσφυγες από τη Μικρά Ασία με ιδιαίτερη πατρίδα τους την Μπάφρα και τη Σαμψούντα. Ασχολούνται με την κτηνοτροφία και τη γεωργία. Η ενασχόληση με την κτηνοτροφία είναι εντονότερη, καθώς μεγάλη είναι η έκταση των βοσκοτόπων, η οποία υπολογίζεται να ξεπερνά τα 30.000 στρέμματα. Παρόλ' αυτά, η παραγωγή δεν είναι ικανοποιητική ποσοτικά, επειδή απουσιάζουν οι οργανωμένοι βοσκότοποι με τις ανάλογες ποτίστριες και τα αρδευτικά έργα.

Το Κατάφυτο, όπως δηλώνει κι η ονομασία του χωριού, είναι κατάφυτο από καρποφόρα δένδρα, όπως καρυδιές, φουντουκιές και αγριοαχλαδιές, ενώ παράγονται επίσης φασόλια και πατάτες. Σημαντική σε ποιότητα και ποσότητα είναι και η παραγωγή τριφυλλιών.

 Αξιοθέατα 
Στην κοινοτική επέκταση ανήκει το φυλάκιο του Ακρινού και η εκκλησία των Αγίων Ταξιαρχών. Πρόκειται για τρίκλιτη βασιλική εκκλησία που χρονολογείται στα 1848 που έχει ξύλινη στέγη,  εγκάρσιο κλίτος, ημικυκλική ασπίδα, ανοιχτό περίστωο και γυναικωνίτη και καμπαναριό του 1884. Διακοσμείται από τοιχογραφίες του 1860 με παραστάσεις από την Παλαιά και την Καινή διαθήκη και αποτελεί προσκύνημα για χιλιάδες επισκέπτες από Ελλάδα και Βουλγαρία ανήμερα της εορτής των Αρχαγγέλων Μιχαήλ και Γαβριήλ.

Σε απόσταση περίπου 2 χιλιομέτρων από το χωριό, με κατεύθυνση δυτικά, κοντά στα σύνορα με Βουλγαρία, βρίσκεται η μικρή τεχνητή λίμνη Κατάφυτου. Είναι σε υψόμετρο 840 μέτρων, έχει έκταση 125 στρέμματα και η περίμετρος της φτάνει τα 2,3 χλμ. ενώ η χωρητικότητά της φτάνει τα 72.000 κυβ.μ. και το χωμάτινο φράγμα που βρίσκεται στις ανατολικές της όχθες έχει μήκος 200 μέτρα.

 Διοικητικά - πληθυσμιακά στοιχεία 
Μετά την απελευθέρωση, αναφέρεται επίσημα το 1919 με την παλιά ονομασία ως Καρά Κιόϊ στο ΦΕΚ 251Α - 20/11/1919 να προσαρτάται στην τότε κοινότητα Τερλισίου. Το 1922 με το ΦΕΚ 18Α - 07/02/1922 ορίστηκε έδρα της ομώνυμης νεοϊδρυθείσας κοινότητας και το 1927 με το ΦΕΚ 76Α - 02/05/1927 μετονομάστηκε σε  Κατάφυτον. Σύμφωνα με το Πρόγραμμα «Καλλικράτης» αποτελεί την τοπική κοινότητα Καταφύτου που υπάγεται στη δημοτική ενότητα Κάτω Νευροκοπίου του Δήμου Κάτω Νευροκοπίου. Οι κάτοικοι του χωριού, σύμφωνα με την απογραφή 2011, είναι 232«ΦΕΚ αποτελεσμάτων ΜΟΝΙΜΟΥ πληθυσμού », σελ. 10484 (σελ. 10 του pdf) ενώ το 1940 ξεπερνούσαν τους χίλιους. Τα παλιότερα χρόνια ήταν:
 1910, 1225 κάτοικοι 
 1920, 975 κάτοικοι Καταφύτου και 981 Ακρινού, σύνολο 1956 κατοίκους
 1928, 476 κάτοικοι Καταφύτου 
 1940, 983 κάτοικοι Καταφύτου και 81 Ακρινού, σύνολο 1064 κατοίκους 
 1951, 278 κάτοικοι Καταφύτου
 1961, 415 κάτοικοι Καταφύτου
 1971, 300 κάτοικοι Καταφύτου
 1981, 220 κάτοικοι Καταφύτου
 1991, 218 κάτοικοι Καταφύτου
 2001, 157 κάτοικοι

 Εξωτερικοί σύνδεσμοι 
 Ορεινή Δράμα - Ο γύρος της λίμνης Καταφύτου (εικόνες και βίντεο)  από τον ιστότοπο https://dramania.gr/
 Αρχεία σχολείου και κοινότητας Καταφύτου από το Εθνικό Ευρετήριο Αρχείων
 Η πεζοπορική διαδρομή: Κατάφυτο - κορυφή Τσολιάς, Όρβηλος από τον ιστότοπο https://el.wikiloc.com/

 Παραπομπές 

Κατηγορία:Χωριά της περιφερειακής ενότητας Δράμας
Κατηγορία:Δήμος Κάτω Νευροκοπίου